༄༅།  ། བླ་མའི་བཀའ་དྲིན་དྲན་པའི་གསོལ་འདེབས་
དངོས་གྲུབ་ཆར་འབེབས་ཞེས་བྱ་བ་
བཞུགས་སོ།  །  ༄༅༅།  ། ན་མོ་གུ་རུ་བཻ།  འགྲོ་ལ་རྗེས་ཆགས་ཐུགས་རྗེ་ཆེན་པོ་ཉིད།  ། སྲིད་པ་སྤངས་ཀྱང་སྲིད་པའི་ཚུལ་སྟོན་པ།  ། བཀའ་དྲིན་མཚུངས་མེད་དྲིན་ཅན་བླ་མའི་ཞབས།  ། སྤྱི་བོར་བསྟེན་ནོ་བྱིན་གྱིས་བརླབ་ཏུ་གསོལ།  ། ཡོན་ཏན་ཀུན་གྱི་འབྱུང་གནས་རིན་པོ་ཆེ།  ། དཀོན་མཆོག་གསུམ་གྱི་རང་བཞིན་རིན་པོ་ཆེ།  ། གདུལ་བྱའི་མ་རིག་མུན་སེལ་རིན་པོ་ཆེ།  ། ཆོས་རྗེ་རིན་པོ་ཆེ་ལ་གསོལ་བ་འདེབས།  ། རབ་འབྱམས་རྒྱལ་བ་སྲས་བཅས་ཐམས་ཅད་ཀྱི།  ། བརྩེ་བའི་སྤྱན་གྱིས་གཟིགས་པའི་དམུ་རྒོད་དག། འདྲེན་པར་ཕྱོགས་ཚེ་ཐ་མལ་སྐུར་བསྟན་པ།  ། ཆོས་རྗེ་རིན་པོ་ཆེ་ལ་གསོལ་བ་འདེབས།  ། ཐོག་མ་མེད་ནས་སྲིད་ལམ་རིང་པོར་འཁྱམས།  ། སྲེད་པའི་ཞགས་ཐག་རིང་པོས་སྒོ་གསུམ་བཅིངས།  ། ཕུང་པོའི་ཚེར་ཁུར་རི་ལྟར་ལྕི་བས་མནར།  ། སྔོན་བྱོན་དམ་པ་སུས་ཀྱང་ཡལ་བར་བོར།  ། ལས་ངན་སྟུག་པོའི་འདམ་དུ་བྱིང་བ་བདག། བླ་མའི་ཐུགས་རྗེ་མེད་ན་ངན་སོང་ལས།  ། ཐར་པའི་གནས་མེད་དལ་འབྱོར་རྟེན་བཟང་འདི།  ། བླ་མ་མཆོག་གི་ཐུགས་རྗེ་ལས་བྱུང་བས།  ། བཀའ་དྲིན་འཁོར་མཐའ་མེད་དོ་( ༡༨༠ )དྲིན་ཅན་རྗེ།  ། སྐལ་ལྡན་ཐེག་མཆོག་ལམ་དུ་འཇུག་པ་ལ།  ། བརྒྱུད་པའི་བྱིན་རླབས་མེད་ན་སྣོད་དང་བྲལ།  ། ཚད་མེད་བྱིན་རླབས་ཆུ་བོའི་རྒྱུན་ལྡན་དུ།  ། སྙིང་གི་རྫིང་བུར་བསྐྱིལ་བའི་སྐལ་བཟང་འདིའི།  ། བཀའ་དྲིན་འཁོར་མཐའ་མེད་དོ་དྲིན་ཆེན་རྗེ།  ། དལ་འབྱོར་བསམ་ནས་རང་གི་ནང་འདི་ནས།  ། ཆོས་ལ་བསྐུལ་པ་མེད་ན་ཆོས་ཐོས་ཀྱང་།  ། ཞུམ་ཞིང་སྒྱིད་ལུག་འགྱུར་བའི་དལ་འབྱོར་ལ།  ། སེམས་པའི་གདམས་པས་བློ་སྣ་ཡར་འཁྲིད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། ཆོས་དང་ཉོན་མོངས་རྡོ་རུས་འཕྲོད་པ་ལ།  ། བདེ་སྡུག་མགོ་སྙོམས་མེད་ན་སྤང་གཉེན་འཛོལ།  ། མི་རྟག་སྡུག་བསྔལ་སྒོམ་པའི་ཡིད་འབྱུང་གིས།  ། འདི་སྣང་ཆགས་སྡང་རྨོངས་པ་ལས་སྐྱོབ་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། སྟོང་ཕྲག་བརྒྱད་ཅུ་རྩ་བཞིའི་ཆོས་ཀྱི་སྒོ།  ། ཆོས་ལ་བློ་གཏོད་མེད་ན་གཞི་རྩ་བྲལ།  ། རྒྱུ་དང་ངོ་བོ་བསླབ་བྱ་ངོ་སྤྲད་ནས།  ། སངས་རྒྱས་བསྟན་པའི་རྩ་བ་འཛུགས་མཛད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། ཆོས་ཀྱི་རྩ་བ་ཡང་དག་ལྟ་བ་སྟེ།  ། སྡིག་ལ་འཛེམ་པ་མེད་ན་ནེའུ་ཙོའི་ཆོས།  ། ལས་དང་རྣམ་སྨིན་སོ་སོར་རབ་བསྟན་ནས།  ། བདེ་ལེགས་ཀུན་གྱི་རྩ་བ་འཛུགས་མཛད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། ཉེར་ལེན་ཕུང་པོ་སྡུག་བསྔལ་རང་བཞིན་དུ།  ། མཐོང་བའི་སྐྱོ་བ་མེད་ན་ཐར་འདོད་མེད།  ། ཀུན་ཀྱང་རྒྱུ་འབྲས་མ་ལུས་གཏན་ལ་ཕབ།  ། ཚངས་སྤྱོད་བསླབ་གསུམ་རྩ་བ་འཛུགས་མཛད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། རང་གི་ཉམས་ལ་དཔགས་ནས་འགྲོ་བ་ལ།  ། སྙིང་རྗེའི་ཆུས་བརླན་མེད་ན་ཞི་མཐར་ལྟུང་།  ། བདག་གཞན་མཉམ་ཚུལ་བསྟན་ནས་སངས་རྒྱས་ཀྱི།  ། ས་བོན་གྲུང་པོ་ཡང་ཡང་འདེབས་མཛད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། དམིགས་མེད་ནམ་མཁའ་འགྲོ་བའི་སྟོང་ཉིད་ཀྱི།  ། ལྟ་བ་བརྟན་པོ་མེད་ན་འཛིན་པས་འཆིང་།  ། རྟག་ཆད་སྤོང་བའི་རྟེན་འབྱུང་ལམ་བསྟན་ནས།  ། ཆོས་གཟུགས་ཟུང་འཇུག་མངོན་སུམ་འགྱུར་མཛད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། ཚོགས་གཉིས་རྒྱ་མཚོ་མེད་པར་སྒྲིབ་གཉིས་ཀྱི།  ། ས་བོན་ཟད་པ་མེད་ན་དུས་གསུམ་གྱི།  ། རྒྱལ་སྲས་རྣམས་ཀྱི་བགྲོད་པ་གཅིག་པའི་ལམ།  ། བསླབ་བྱ་རྒྱ་མཚོ་བསྟན་ནས་སློབ་མཛད་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། བདག་སོགས་སེམས་ཅན་རེ་རེ་འདུལ་བ་ལའང་།  ། བཀོད་པ་རྒྱ་མཚོ་མེད་ན་ལམ་ཐོན་ལས།  ། སྐྱོབ་པའི་ཐབས་དང་བྲལ་ཕྱིར་འཁོར་འདས་ཀྱི།  ། སྤྲུལ་པ་ངེས་དང་མ་ངེས་འབྱམས་ཀླས་པའི།  ། བཀའ་དྲིན་འཁོར་མཐའ་མེད་དོ་དྲིན་ཅན་རྗེ།  ། ཆོས་རྗེ་སྐུ་དྲིན་ཅན་ལ་གསོལ་བ་འདེབས།  ། བླ་མ་སྐུ་དྲིན་ཅན་ལ་གསོལ་བ་འདེབས།  ། འདྲེན་པ་སྐུ་དྲིན་ཅན་ལ་གསོལ་བ་འདེབས།  ། སྟོན་པ་སྐུ་དྲིན་ཅན་ལ་གསོལ་བ་འདེབས།  ། སངས་རྒྱས་དངོས་སུ་མཐོང་བར་བྱིན་གྱིས་རློབས།  ། དལ་འབྱོར་རྙེད་དཀའ་རྟོགས་པར་བྱིན་གྱིས་རློབས།  ། ནམ་འཆི་ངེས་མེད་མཐོང་བར་བྱིན་གྱིས་རློབས།  ། ལས་འབྲས་བསླུ་མེད་ཐོས་པར་བྱིན་གྱིས་རློབས།  ། འཁོར་བའི་ཉེས་དམིགས་མཐོང་བར་བྱིན་གྱིས་རློབས།  ། བསླབ་གསུམ་སྒྲུབ་ལ་བརྩོན་པར་བྱིན་གྱིས་རློབས།  ། བྱམས་དང་སྙིང་རྗེ་འབྱོངས་པར་བྱིན་གྱིས་རློབས།  ། བྱང་ཆུབ་སེམས་མཆོག་( ༡༨༡ )འབྱོངས་པར་བྱིན་གྱིས་རློབས།  ། རྟེན་འབྲེལ་སྟོང་ཉིད་རྟོགས་པར་བྱིན་གྱིས་རློབས།  ། གཉན་ས་རི་ཁྲོད་ཟིན་པར་བྱིན་གྱིས་རློངས།  ། ཕུང་པོ་ཟན་དུ་བསྒྱུར་བར་བྱིན་གྱིས་རློབས།  ། སྒྲུབ་པ་རྣམ་བཞི་རྫོགས་པར་བྱིན་གྱིས་རློབས།  ། བདག་དང་བདག་ལ་འབྲེལ་ཚད་འགྲོ་བ་རྣམས།  ། བླ་མ་ཐུགས་རྗེ་ཆེན་པོའི་ཕྱག་ཏུ་འབུལ།  ། བྱང་ཆུབ་བར་དུ་ཐུགས་རྗེས་མི་གཏོང་ཞིང་།  ། བློ་བཟང་རྒྱལ་བའི་ཆོས་ཚུལ་ཀུན་འཛིན་ཤོག། བླ་མའི་བཀའ་དྲིན་དྲན་པའི་གསོལ་འདེབས་དངོས་གྲུབ་ཆར་འབེབས་ཞེས་བྱ་བ་བདག་ལམ་བྲག་བླ་མས་བཟང་ལུང་དཔལ་གྱི་ཕུག་པར་བྲིས་སོ། །  ། །